Γνωμοδότηση σχετικά με την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 1973/92 του Συμβουλίου της 21ης Μαΐου 1992 σχετικά με τη δημιουργία ενός χρηματοδικού μέσου για το περιβάλλον (LIFE) () (96/C 100/23)

Στις 19 Ιουλίου 1995, και σύμφωνα με το άρθρο 198 Γ της Συνθήκης περί ιδρύσεως της Ευρωπαϊκής Κοινότητας, η ΕΤΠ αποφάσισε να καταρτίσει γνωμοδότηση για την ανωτέρω πρόταση.

Η προετοιμασία των σχετικών εργασιών της Επιτροπής των Περιφερειών ανατέθηκε στην επιτροπή 5 «Χωροταξία, Περιβάλλον, Ενέργεια». Εισηγήτρια ορίσθηκε η κ. du Granrut.

Κατά την 9η σύνοδο ολομέλειας της 20ής και 21ης Σεπτεμβρίου 1995 (συνεδρίαση της 21ης Σεπτεμβρίου 1995), η Επιτροπή των Περιφερειών υιοθέτησε την ακόλουθη γνωμοδότηση.

1. Εισαγωγή

1.1. Λαμβάνοντας υπόψη ότι το άρθρο 2 της Συνθήκης για την Ευρωπαϊκή Ένωση προβλέπει ότι η Κοινότητα έχει συγκεκριμένα το καθήκον να προάγει μία σταθερή και διαρκή, μη πληθωριστική και σεβόμενη το περιβάλλον ανάπτυξη και ότι το άρθρο 3, περίπτωση κ) προβλέπει ότι η δράση της Κοινότητας περιλαμβάνει μια πολιτική στον τομέα του περιβάλλοντος 7

1.2. Λαμβάνοντας υπόψη ότι σύμφωνα με το άρθρο 130 Π, η πολιτική της Ένωσης στον τομέα του περιβάλλοντος αποβλέπει κυρίως στη διατήρηση, την προστασία και τη βελτίωση της ποιότητας του περιβάλλοντος και ότι κατά τον σχεδιασμό της δράσης της πρέπει να συνεκτιμά, μεταξύ άλλων, την ποικιλία των καταστάσεων στις διάφορες περιφέρειες της Ένωσης 7

1.3. Λαμβάνοντας υπόψη, σύμφωνα με το ίδιο άρθρο, ότι η Ένωση δρα σύμφωνα με τις αρχές της διατήρησης και της προληπτικής δράσης, της επανόρθωσης των καταστροφών του περιβάλλοντος, κατά προτεραιότητα στην πηγή, καθώς και στην αρχή ο ρυπαίνων πληρώνει και ότι οι απαιτήσεις στον τομέα της προστασίας του περιβάλλοντος πρέπει να αποτελούν συνιστώσα κατά τον καθορισμό και την εφαρμογή των υπόλοιπων κοινοτικών πολιτικών 7

1.4. Λαμβάνοντας υπόψη ότι το άρθρο 130 Σ της Συνθήκης για την Ένωση προβλέπει ότι, προκειμένου να συμβάλει στην υλοποίηση των εν λόγω στόχων, το Συμβούλιο, αποφασίζοντας σύμφωνα με τη διαδικασία του άρθρου 189 Γ και κατόπιν διαβουλεύσεως με την Οικονομική και Κοινωνική Επιτροπή, αποφασίζει τις δράσεις που πρέπει να αναλάβει η Κοινότητα 7

1.5. Λαμβάνοντας υπόψη ότι η Κοινότητα, με τον κανονισμό (ΕΟΚ) 1973/92 του Συμβουλίου, συνέστησε ένα ενιαίο χρηματοδοτικό μέσο για το περιβάλλον (LIFE), το οποίο ενοποιεί τα κοινοτικά προγράμματα και δράσεις που έχουν υιοθετηθεί από το Συμβούλιο από το 1984 και προορίζεται να συμβάλει στην ανάπτυξη και την εφαρμογή της κοινοτικής πολιτικής και νομοθεσίας στον τομέα του περιβάλλοντος 7

1.6. Λαμβάνοντας υπόψη ότι το χρηματοδοτικό μέσο LIFE θεσπίσθηκε κατά τρόπον ώστε να ομοιάζει με τα ειδικά (όχι διαρθρωτικά) προγράμματα για το περιβάλλον, τα οποία παρεμβαίνουν υπέρ συγκεκριμένων μέτρων και επί τόπου δράσεων και ότι η συγκέντρωση αυτή επιδιώκει τόσο τον εξορθολογισμό όσο και την αυξημένη συνεκτικότητα με την ανάπτυξη της περιβαλλοντικής πολιτικής 7

1.7. Λαμβάνοντας υπόψη ότι ο κανονισμός για το LIFE θεσπίσθηκε για να παράσχει χρηματοδοτική στήριξη σε ενέργειες επίδειξης, παρότρυνσης και τεχνικής βοήθειας και, συνεπώς, ο περιορισμένος προϋπολογισμός του έχει νόημα μόνο εάν προορίζεται για παραδειγματικές δράσεις που μπορούν, στη συνέχεια, να αναπαραχθούν σε μεγαλύτερη κλίμακα με τη βοήθεια άλλων χρηματοδοτικών μέσων 7

1.8. Λαμβάνοντας υπόψη ότι ο ίδιος κανονισμός επιτρέπει τη χρηματοδότηση μέτρων για τη διατήρηση και αποκατάσταση των φυσικών οικοτόπων και των ειδών που χρήζουν προστασίας κατά προτεραιότητα 7 πρόκειται δηλαδή για τη χρηματοδότηση επειγουσών παρεμβάσεων, στις οποίες περιλαμβάνονται έως και η αγορά εκτάσεων, η πραγματοποίηση προγραμμάτων διατήρησης και επανόρθωσης ειδών πρωταρχικής σημασίας, η απογραφή και η συλλογή δεδομένων 7

1.9. Λαμβάνοντας υπόψη ότι η πρώτη φάση του μέσου LIFE λήγει την 31η Δεκεμβρίου 1995 και ότι, σύμφωνα με τον εν λόγω κανονισμό, η Ευρωπαϊκή Επιτροπή έχει δεσμευθεί να υποβάλει στο Ευρωπαϊκό Κοινοβούλιο και το Συμβούλιο, έκθεση σχετικά με την επιτευχθείσα πρόοδο στην εφαρμογή του LIFE και ιδίως στη χρήση των πιστώσεων (άρθρο 12, παρ. 4) και μια πρόταση σχετικά με τις ενδεχόμενες διευθετήσεις που πρέπει να πραγματοποιηθούν προκειμένου να συνεχισθεί η δράση μετά την πρώτη φάση (άρθρο 14) 7

1.10. Λαμβάνοντας υπόψη ότι με την εκπόνηση του εγγράφου με τίτλο «Έκθεση σχετικά με την εφαρμογή του Κανονισμού LIFE και την αξιολόγηση των κοινοτικών δράσεων για το περιβάλλον ACE, Medspa, Norspa και Acnat», η Ευρωπαϊκή Επιτροπή τήρησε τις υποχρεώσεις της στον τομέα της πληροφόρησης σχετικά με την εφαρμογή του μέσου LIFE 7 το εν λόγω έγγραφο ανταποκρίνεται στο αίτημα σχετικά με τη διατύπωση των τροποποιήσεων στον αρχικό κανονισμό όσον αφορά τη συνέχιση των δράσεων μετά την 31η Δεκεμβρίου 1995 7

2. Γενικές παρατηρήσεις

2.1. Η Επιτροπή των Περιφερειών εκφράζει την ικανοποίησή της για την πρόταση κανονισμού του Συμβουλίου που υπέβαλε η Ευρωπαϊκή Επιτροπή για την τροποποίηση του «Κανονισμού (ΕΟΚ) 1973/92 του Συμβουλίου σχετικά με τη δημιουργία ενός χρηματοδικού μέσου για το περιβάλλον (LIFE)» δεδομένου ότι η ανάλυση της λειτουργίας του κατά την πρώτη τριετία και η εμπειρία που αποκτήθηκε από την εκτέλεση προηγούμενων πρωτοβουλιών άφησαν να διαφανούν τόσο οι δυνατότητές του όσο και τα προβλήματα τα οποία πρέπει να επιλύσει.

Η ΕΤΠ εκφράζει την ικανοποίησή της διότι οι προτάσεις αυτές επιδιώκουν, αφενός, τη βελτίωση της αποτελεσματικότητας του LIFE, (λαμβάνοντας υπόψη τις ιδιαιτερότητές του και την αρχή της επικουρικότητας), μεγαλύτερη ευκρίνεια στους τομείς παρέμβασης, μεγαλύτερη διαφάνεια στις διαδικασίες, απλούστευση του διαχειριστικού βάρους και καλύτερη εκμετάλλευση των αποτελεσμάτων που επιτυγχάνονται.

2.2. Έχοντας επίγνωση της σημασίας της περιφερειακής και τοπικής διάστασης των ενεργειών της Ευρωπαϊκής Κοινότητας υπέρ του περιβάλλοντος, η ΕΤΠ εκφράζει την ικανοποίησή της για τη δυνατότητα που της προσφέρεται να υποβάλει τις παρατηρήσεις της σχετικά με αυτόν τον τομέα αρμοδιότητας, ουσιαστικού για τη ζωή των πολιτών, και ιδίως σχετικά με τα συμπεράσματα της έκθεσης για την εφαρμογή του μέσου LIFE και τις κανονιστικές συστάσεις τροποποίησης που προτείνονται με στόχο την αύξηση της αποτελεσματικότητας.

Για το λόγο αυτό, υπενθυμίζει τις θέσεις που έλαβε στη γνωμοδότησή της σχετικά με Ανακοίνωση της Ευρωπαϊκής Επιτροπής «Ευρώπη 2000+» και συγκεκριμένα την ανάγκη ενσωμάτωσης του περιβάλλοντος σε μια σφαιρική και οικονομική σύλληψη του ευρωπαϊκού χώρου, τη συνεκτίμηση των επιπτώσεων της οικονομικής ανάπτυξης στη χρήση των φυσικών πόρων και, τέλος, το ρόλο της διακρατικής συνεργασίας για τη διαχείριση των μεγάλων φυσικών χώρων σε μια προοπτική βιώσιμης ανάπτυξης.

2.3. Η ΕΤΠ υπενθυμίζει, εξάλλου, ότι οι περιφέρειες αποτελούν το χώρο και την κινητήρια δύναμη του περιβάλλοντος διαβίωσης των πολιτών και ότι η δράση της Ευρωπαϊκής Ένωσης δεν πρέπει να έρχεται σε αντίθεση με τις περιβαλλοντικές ιδιαιτερότητες και ταυτότητες αλλά, αντίθετα, να ευνοεί την ποικιλία και τη σταθερότητα που βρίσκονται στην πηγή της δημιουργίας και της διατήρησης της φυσικής κληρονομιάς, η οποία αποτελεί ένα προνομιούχο μέσο για να κατανοήσει ο καθένας την περιφερειακή, εθνική και ευρωπαϊκή ταυτότητά του.

Η ΕΤΠ έχει επίγνωση των επιπτώσεων που έχουν οι ενέργειες διατήρησης, προστασίας και βελτίωσης της ποιότητας του περιβαλλοντικού κεφαλαίου της ΕΕ για την οικονομία, οι οποίες, με την ποικιλία και την έκτασή τους, μπορούν να συμβάλουν στην ανάπτυξη του δυναμικού δημιουργίας θέσεων απασχόλησης, ιδιαίτερα πρόσφορο στον τομέα αυτό.

2.4. Η ΕΤΠ εγκρίνει την επιλογή των τεσσάρων ουσιαστικών τομέων δράσης για την παρέμβαση του χρηματοδοτικού μέσου LIFE, οι οποίοι είναι:

- διασφάλιση της εφαρμογής του ευρωπαϊκού δικτύου «Natura 2000» 7

- διευκόλυνση, για τομείς άλλους από την προστασία της φύσης, της εφαρμογής της κοινοτικής πολιτικής για το περιβάλλον με τη χρηματοδότηση δράσεων προπαρασκευής, επίδειξης, τεχνικής βοήθειας, στήριξης και παρότρυνσης, ιδίως σε επίπεδο τοπικής αυτοδιοίκησης και προκειμένου να προωθηθεί η βιώσιμη ανάπτυξη στις βιομηχανικές δραστηριότητες 7

- παροχή βοήθειας στις γειτονικές χώρες της Μεσογείου και της Βαλτικής, καθώς και στις χώρες της Κεντρικής και Ανατολικής Ευρώπης, σύμφωνα με τους όρους που θέτουν τα συμπληρωματικά πρωτόκολλα των συμφωνιών σύνδεσης, τα οποία αφορούν τη συμμετοχή των χωρών αυτών στα κοινοτικά προγράμματα 7

- προώθηση της τεχνογνωσίας και της αποκτηθείσας εμπειρίας.

2.5. Η ΕΤΠ κρίνει απαραίτητο να υπενθυμίσει ότι η παρέμβαση του μέσου LIFE δεν πρέπει να έρχεται σε αντίθεση με την αρχή της συγκέντρωσης που άπτεται της πολιτικής για τα Διαρθρωτικά Ταμεία, με τη χρηματοδότηση, στις μη επιλέξιμες ζώνες, σχεδίων που εντάσσονται στις διαρθρωτικές κοινοτικές παρεμβάσεις αλλά, αντίθετα, να επιδιώκει να εκφράσει τον πρωτότυπο χαρακτήρα του, περιοριζόμενο σε δράσεις επίδειξης και καινοτομίας, αναπαραγόμενου και διακρατικού χαρακτήρα.

2.6. Η ΕΤΠ θεωρεί ότι, είτε με συγχρηματοδότηση δράσεων, είτε με προνομιακά επιτόκια, ως συμπληρωματικό χρηματοδοτικό μέσο άλλων δημόσιων ή ιδιωτικών χρηματοδοτικών μέσων που διαθέτει η ΕΕ και τα κράτη μέλη, το LIFE πρέπει να προσανατολίζεται κυρίως προς ειδικούς τομείς παρέμβασης και να ακολουθεί απλές και διαφανείς διαδικασίες παρέμβασης, ιδίως έναντι των φορέων που παρουσιάζουν σχέδια, ούτως ώστε οι παρεμβάσεις της ΕΕ να προσφέρουν μια πραγματική προστιθέμενη αξία στις ήδη υφιστάμενες πολιτικές. Κατά προτεραιότητα, πρέπει να εξετασθούν τα τοπικά σχέδια διακρατικής διάστασης ή εκείνα που επιτρέπουν την εξέταση ειδικών προβλημάτων κοινοτικής διάστασης όπως ρύπανση των υδάτων, ρύπανση των αστικών κέντρων, κυκλοφορία επικίνδυνων αποβλήτων στην Ευρώπη.

2.7. Η ΕΤΠ εκφράζει την ικανοποίησή της για την πρόταση της Ευρωπαϊκής Επιτροπής που προβλέπει ένα δεύτερο τετραετές στάδιο εφαρμογής του χρηματοδοτικού μέσου LIFE από την 1η Ιανουαρίου 1996 έως την 31η Δεκεμβρίου 1999, γνωρίζοντας ότι το LIFE επέτρεψε τη χρηματοδότηση δράσεων που σχετίζονται με τη διάθεση των αποβλήτων, την ανάπτυξη προτύπων ενσωμάτωσης της περιβαλλοντικής διάστασης στη χωροταξία, την ανάπτυξη κοινωνικοοικονομικών δραστηριοτήτων, την προστασία οικοτόπων και την θέση σε λειτουργία νέων μη ρυπογόνων τεχνολογιών.

Η ΕΤΠ θεωρεί ότι η οριζόντια διάσταση του περιβάλλοντος προσδίδει αποτελεσματικότητα στο χρηματοδοτικό μέσο LIFE για τον καθορισμό μιας ευρωπαϊκής πολιτικής χωροταξίας στους τομείς της προστασίας της φύσης και της εφαρμογής των προσανατολισμών του 5ου προγράμματος προτεραιότητας υπέρ του περιβάλλοντος, ιδίως όσον αφορά την αγροτική ανάπτυξη, τον τουρισμό, τις μεταφορές, την αστική ανάπτυξη και τη διαχείριση των εσωτερικών υδάτων. Για το λόγο αυτό, η ΕΤΠ εκφράζει την ικανοποίησή της για τη δυνατότητα χρηματοδότησης των συνοδευτικών μέτρων που απαιτούνται για την ανάλυση, αξιολόγηση ή την προώθηση των δράσεων που αναπτύσσονται στο πλαίσιο του LIFE καθώς και για τη διάδοση της πληροφόρησης για το θέμα αυτό.

2.8. Η ΕΤΠ εκφράζει την ικανοποίησή της για τη σημασία που προσδίδεται στις ενέργειες συνεργασίας και συντονισμού με τρίτες χώρες και κυρίως με τις ΧΚΑΕ, τις γειτονικές χώρες της Βαλτικής και της Μεσογείου για τη διευκόλυνση της αναζήτησης κοινών λύσεων για τα περιβαλλοντικά προβλήματα που έχουν διακρατική συνιστώσα ή που καλύπτουν ειδικά προβλήματα.

3. Ειδικές παρατηρήσεις

3.1. Στόχοι

Όσον αφορά την προστασία της φύσης, η ΕΤΠ θεωρεί ότι είναι βάσιμοι οι φόβοι της Επιτροπής ότι δηλαδή οι ανάγκες για την εφαρμογή των οδηγιών στο σχετικό τομέα θα υπερβούν τους χρηματοδοτικούς πόρους που διατίθενται για το LIFE. Η ΕΤΠ προτείνει, σε πρώτη φάση, την κατά προτεραιότητα χρηματοδότηση των δραστηριοτήτων αυτών, ώστε να μην αποδυναμωθεί ο πρωτότυπος χαρακτήρας του LIFE σε σχέση με άλλες υφιστάμενες διαδικασίες.

Πάντως, η ΕΤΠ τονίζει ότι, κατά την κατάρτιση του προϋπολογισμού για το χρηματοδοτικό μέσο LIFE, και λαμβανομένου υπόψη του ρόλου που διαδραματίζουν οι τοπικές και περιφερειακές αρχές στην προώθηση της προστασίας του περιβάλλοντος, πρέπει να υπάρχει η δυνατότητα χρηματοδότησης, είτε μέσω των διαρθρωτικών ταμείων είτε μέσω του LIFE, των σχεδίων τα οποία στηρίζονται από το δίκτυο Natura 2000 ή των σχεδίων που συνδέονται με αυτό και τα οποία απορρέουν από πρωτοβουλίες των τοπικών αρχών.

Η ΕΤΠ εμμένει, εξάλλου, στην ανάγκη χρηματοδότησης των δράσεων που επιδιώκουν την παροχή βοήθειας στις τοπικές κοινότητες προκειμένου να ενσωματώσουν την περιβαλλοντική διάσταση στη χωροταξία και να στηρίξουν σχέδια διακρατικού χαρακτήρα όπως είναι η διαχείριση και αξιοποίηση των αποβλήτων, η επεξεργασία των λυμάτων, η επανόρθωση των πληγουσών περιοχών, η διαχείριση των παράκτιων ζωνών ή οι ανταλλαγές εμπειριών στον τομέα της καταπολέμησης της ρύπανσης των αστικών κέντρων ή γενικότερα στον τομέα της πρόληψης των κινδύνων.

Η ΕΤΠ τονίζει επίσης τη σημασία της συμβολής των τοπικών και περιφερειακών αρχών στην κατάρτιση του προγράμματος Agenda 21 σε τοπικό επίπεδο και εκφράζει την ευχή το χρηματοδοτικό μέσο, να υποστηρίξει το έργο που στόχο έχει την αειφόρο ανάπτυξη και την υλοποίηση του 5ου προγράμματος δράσης στον τομέα του περιβάλλοντος.

3.2. Προθεσμίες και χρηματοδοτικό κονδύλι

Η ΕΤΠ θεωρεί ότι η τετραετία αποτελεί κατάλληλο διάστημα για την εφαρμογή του χρηματοδοτικού μέσου LIFE και για την απόκτηση ικανοποιητικών αποτελεσμάτων και υπογραμμίζει ότι το προτεινόμενο ποσό των 450 εκατ. Ecu δεν επαρκεί για να καλυφθούν οι φιλοδοξίες του προγράμματος στη σημερινή του μορφή και, συγκεκριμένα, για να επαληθευθεί η εφαρμογή και η καταλληλότητα των χρηματοδοτούμενων σχεδίων και για να προωθήσουν τα συνοδευτικά μέτρα.

3.3. Κριτήρια επιλογής

Η ΕΤΠ ζητεί να έχουν οι υποβάλλοντες σχέδια εύκολη πρόσβαση στο ενημερωτικό φυλλάδιο LIFE, το οποίο περιλαμβάνει τα κριτήρια αποδοχής και επιλεξιμότητας και τα κριτήρια επιλογής σχεδίων και καλεί την Επιτροπή και τα κράτη μέλη να συμπεριλάβουν τις περιφέρειες και την τοπική αυτοδιοίκηση στη διάδοση της πληροφόρησης προς τους τοπικούς εταίρους.

3.4. Διαδικασία

Η ΕΤΠ θεωρεί ότι οι περιφέρειες και η τοπική αυτοδιοίκηση, δεδομένου ότι γνωρίζουν τις τοπικές ανάγκες και προβλήματα, πρέπει να συμμετάσχουν στη συλλογή και στη μεταβίβαση των προτάσεων προκειμένου να μειωθεί προληπτικά η αποστολή μη επιλέξιμων προτάσεων στο LIFE και να βελτιωθεί η γενική ποιότητα των προτάσεων και η διαφάνεια της διαδικασίας.

Η ΕΤΠ συμφωνεί με την πρόταση της Επιτροπής με την οποία επιδιώκεται η καλύτερη κατανομή των καθηκόντων στη διαχείριση των σχεδίων «οικότοποι» με την απλοποίηση της διαδικασίας λήψεως αποφάσεων και την προώθηση της διαφάνειας στη χρήση των διαθέσιμων πιστώσεων. Γνωρίζοντας ότι η κοινοτική παρέμβαση μπορεί να επιταχύνει ή να αποδεσμεύσει τη διαδικασία πολιτικής απόφασης όσον αφορά την κατανομή των οικοτόπων στη ζώνη προστασίας με επίσημο νομικό καθεστώς, είναι σημαντικό να διευκολυνθεί ευκρίνεια της διαδικασίας επιτρέποντας μόνο στην επιτροπή «Οικότοποι» να λαμβάνει τελικές αποφάσεις στον τομέα αυτό.

Η Επιτροπή των Περιφερειών τονίζει ότι οι εκπρόσωποι των τοπικών και περιφερειακών αρχών πρέπει να έχουν τη δυνατότητα συμμετοχής στη λήψη αποφάσεων υποβάλλοντας προτάσεις στην Επιτροπή σχετικά με τα προς χρηματοδότηση μέτρα. Έτσι, η πείρα των τοπικών και περιφερειακών αρχών θα συμβάλει στην επιλογή των προτάσεων αυτών.

3.5. Συνοδευτικά μέτρα

Η ΕΤΠ συμφωνεί με την άποψη ότι η εφαρμογή του χρηματοδοτικού μέσου LIFE απαιτεί συνοδευτικά μέτρα προκειμένου να ανταποκριθεί καλύτερα στην αποστολή του ως κοινοτικού μέσου που συμπληρώνει τα ήδη υφιστάμενα. Θεωρεί ότι η περιφερειακή και τοπική αυτοδιοίκηση πρέπει να συμμετάσχουν στην εφαρμογή των συνοδευτικών μέτρων που απαιτούνται στην προετοιμασία, την ανάλυση ή την προώθηση της σχετικής πληροφόρησης σε ευρύ κοινό προκειμένου να διαδοθούν τα αποτελέσματα σε μεγάλη κλίμακα χάρη στα άλλα χρηματοδοτικά μέσα και να δικαιολογήσουν κατ'αυτόν τον τρόπο την παρέμβαση της Ένωσης.

Σχετικά με την ανάλυση κόστους/ωφέλειας, η ΕΤΠ επιθυμεί να εκφράσει την ανησυχία της σχετικά με όρους όπως «σχέση κόστους/ωφέλειας». Οι έννοιες αυτές συνήθως δεν εφαρμόζονται στην αξιολόγηση των καινοτόμων δράσεων στον τομέα του περιβάλλοντος. Η επιτυχία των δράσεων θα πρέπει, ουσιαστικά, να κρίνεται από εξωτερικούς εμπειρογνώμονες και παρατηρητές οι οποίοι θα αξιολογούν τα αποτελέσματα.

3.6. Σχετικά με τις πληρωμές

Η ΕΤΠ επιθυμεί την ταχεία λήψη αποφάσεων εκ μέρους της Επιτροπής και επίσης την καταβολή της χρηματοδοτικής ενίσχυσης εντός των προθεσμιών.

4. Συμπεράσματα

4.1. Η ΕΤΠ θεωρεί ότι ο ειδικευμένος χαρακτήρας του μέσου LIFE έγκειται στην αποστολή του να πειραματισθεί, να επιβεβαιώσει τελειότερες και αποτελεσματικότερες τεχνικές, μεθόδους και τεχνογνωσίες και να εισάγει την προστασία των φυσικών τόπων που χρήζουν προστασίας κατά προτεραιότητα. Η αποστολή του LIFE οδηγεί στην ενισχυμένη προστασία του περιβάλλοντος.

Το LIFE πρέπει να απευθύνεται κατά προτεραιότητα σε σχέδια τοπικά, ενδεχομένως διακρατικού χαρακτήρα, καινοτόμα που να μπορούν να χρησιμεύσουν ως επίδειξη, να αφορούν ειδικευμένους τομείς, όπως η προστασία της φύσης, ή αντιμετώπιση ενός προβλήματος κοινού σε πολλά κράτη μέλη. Τα σχέδια θα πρέπει να συμβάλλουν στην ανάπτυξη και τη χωροταξία των εδαφών της ΕΕ, στην εφαρμογή του προγράμματος Agenda 21, στην αειφόρο ανάπτυξη και στο πέμπτο πρόγραμμα δράσης στον τομέα του περιβάλλοντος.

Σε αυτή την προοπτική, το LIFE μπορεί να προσδώσει μεγαλύτερη συνέχεια στη στάση των κρατών μελών έναντι των περιβαλλοντικών προβλημάτων και να διασφαλίσει καλύτερη ισορροπία μεταξύ της περιβαλλοντικής πολιτικής και των άλλων κοινοτικών πολιτικών.

4.2. Η ΕΤΠ θεωρεί ότι είναι απαραίτητο να προσδιορισθούν ακριβώς οι τομείς παρέμβασης του χρηματοδοτικού μέσου LIFE, να διασαφηνισθούν οι λεπτομέρειες επιλογής των σχεδίων σε εθνικό ή κοινοτικό επίπεδο και να παρασχεθεί στους ενδιαφερομένους ολοκληρωμένη πληροφόρηση σχετικά με τις χρηματοδοτικές δυνατότητες που προσφέρονται στον τομέα του περιβάλλοντος στα πλαίσια του προγράμματος LIFE. Αρμόδιες για την πρόβλεψη των συμπληρωματικών προϋπολογισμών ανάλογα με τις ανάγκες είναι οι κοινοτικές αρχές.

4.3. Η ΕΤΠ εκφράζει την ευχή να συνδεθεί, σύμφωνα με την αρχή της επικουρικότητας, η τοπική και περιφερειακή αυτοδιοίκηση, (στο πλαίσιο των αρμοδιοτήτων τους στον τομέα του περιβάλλοντος και με την ιδιότητά τους των κύριων χρηματοδοτικών εταίρων των σχεδίων που κατατίθενται), στη διαδικασία επιλογής των σχεδίων που υποβάλλονται στο χρηματοδοτικό μέσο LIFE και στη διάδοση της σχετικής πληροφόρησης.

Βρυξέλλες, 21 Σεπτεμβρίου 1995.

Ο Πρόεδρος της Επιτροπής των Περιφερειών

Jacques BLANC

() ΕΕ αριθ. C 184 της 18. 7. 1995, σ. 12.